b'\n_START_ARTICLE_\nPleistoseenin puisto\n_START_PARAGRAPH_\nPleistoseenin puisto (ven. \xd0\x9f\xd0\xbb\xd0\xb5\xd0\xb9\xd1\x81\xd1\x82\xd0\xbe\xd1\x86\xd0\xb5\xd0\xbd\xd0\xbe\xd0\xb2\xd1\x8b\xd0\xb9 \xd0\xbf\xd0\xb0\xd1\x80\xd0\xba) on Ven\xc3\xa4j\xc3\xa4ll\xc3\xa4 Siperiassa sijaitseva luonnonpuisto, jossa pyrit\xc3\xa4\xc3\xa4n j\xc3\xa4ljittelem\xc3\xa4\xc3\xa4n j\xc3\xa4\xc3\xa4kautisen aron oloja. Puisto sijaitsee T\xc5\xa1erskist\xc3\xa4 etel\xc3\xa4\xc3\xa4n Kolyma-joen laaksossa. Puistoprojektia johtaa ven\xc3\xa4l\xc3\xa4inen tutkija Sergei Zimov, jonka mukaan j\xc3\xa4\xc3\xa4kautiset el\xc3\xa4imet eliv\xc3\xa4t kylm\xc3\xa4ll\xc3\xa4 subarktisella arolla._NEWLINE_Vuonna 1996 aidattiin 50 hehtaarin alue, jonne laitettiin kymmeni\xc3\xa4 jakutianhevosia. Ensimm\xc3\xa4isist\xc3\xa4 40 hevosesta 15 p\xc3\xa4\xc3\xa4tyi petojen saaliiksi ja 12 kuoli myrkyllisiin kasveihin. Lis\xc3\xa4\xc3\xa4 hevosia tuotiin aitaukseen. Ne sopeutuivat uuteen ymp\xc3\xa4rist\xc3\xb6\xc3\xb6n, ja vuonna 2006 aitauksessa oli 20 hevosta. Hevosten luku alkoi kasvaa luonnostaan, ja vuonna 2013 hevosia oli 30. Osalle hevosista tuotiin talvella ruokaa. Mammuttien ja visenttien tallausvaikutusta j\xc3\xa4ljiteltiin koneella. Kasvillisuus muuttui sammaleisesta pajupensaikosta ruohikoksi, ja maaper\xc3\xa4 tiivistyi._NEWLINE_2000-luvulla aitausta laajennettiin 16 neli\xc3\xb6kilometrin alalle. Vuonna 2010 puistoon tuotiin muutamia myskih\xc3\xa4rki\xc3\xa4, ja vuonna 2011 vapiteja ja visenttej\xc3\xa4. Kaksi kuudesta Wrangelinsaaren myskih\xc3\xa4r\xc3\xa4st\xc3\xa4 kuoli muutamassa kuukaudessa. Vapitit karkasivat hypp\xc3\xa4\xc3\xa4m\xc3\xa4ll\xc3\xa4 yli aidasta vuonna 2012. Tarkoitus on tuoda alueelle hirvi\xc3\xa4 ja muita lehdensy\xc3\xb6j\xc3\xa4el\xc3\xa4imi\xc3\xa4, ja vasta sitten kiangeja ja muita ruohonsy\xc3\xb6ji\xc3\xa4.'